Samarqandning 3 ta qishlog‘ida aholi loyqa suv ichishga majbur bo‘lmoqda

Samarqandning 3 ta qishlog‘ida aholi loyqa suv ichishga majbur bo‘lmoqda. Bu haqda “Daryo” muxbiri Farhod Norbo‘tayev xabar bermoqda.

Samarqand viloyati Urgut tumanidagi Beshyog‘och qishlog‘iga ichimlik suvi ko‘p yillardan buyon muammoligicha qolmoqda. Qishloq ahli “nasos” bilan Darg‘om kanali orqali G‘ijduvon kanaliga yetkaziladigan loyqa suvni tindirib ichadi.


— To‘g‘ri, hovuzda loyqa va kir tubga cho‘kadi. Shunday bo‘lsa-da, ba’zida suvni tindirib olishga to‘g‘ri keladi, — deydi beshyog‘ochlik Gulnoza To‘raqulova. — Qizig‘i, undan choy damlamasangiz, suvi chanqoqni qondirmaydi. Shunga ham shukur. Axir, yaqinda bir necha hafta davomida nasosdan suv chiqmaganida, hammamiz suvsiz qoldik.

— Beshyog‘och qishlog‘idagi ichimlik suvi, menimcha, iste’molga umuman yaroqsiz, — deydi uchastka shifokori Axtam Sherboyev. — Suv kamligi uchun kamdan-kam hovuzlarda suv almashadi. Oqibatda u hovuzda bakteriyalar tugul, turli mayda jonzotlar ko‘payib ketadi. Aholi ilojsiz o‘sha suvni ichadi. Shuning uchun ham qishloqdagi ko‘plab odamlar tez-tez diareya, qayt qilish va boshqa kasalliklardan shikoyat qilib keladi.

Beshyog‘ochliklarning bir guruhi Urgut tumani prokuraturasiga 2018-yil 18-iyun kuni suv inqirozi yuzaga kelgani haqida xabar berib, yordam so‘ragan. Mahalliy aholi vakillarining ma’lumot berishicha, oradan bir oy o‘tgan bo‘lsa-da, mutasaddilar tomonidan hech qanday chora ko‘rilmagan.
Aytishlaricha, bir necha yillar ilgari Chep qishlog‘idan keladigan buloq suvidan foydalanilgan.
— Shu yili 33 ming dona tok ko‘chati ekdim, — deydi “Gidrolayf Agro Eko” fermer xo‘jaligi raisi Tolib Bazarov. — Biroq shu mavsumda biror marta ham ekinlarimni sug‘orolmadim. Oqibatda salkam 30 ming ko‘chatim barg tashladi. Bundan tashqari, ne-ne ezgu niyatlar bilan 25 gektarga 20 tonna sara sarimsoq piyozini qadab chiqdim. Biroq hatto ekkan urug‘ligimni ham ololmadim. Hosilim 13 tonnadan oshmadi. Shuncha mehnatimiz zoye ketdi, juda katta zarar ko‘rdik.

Suv nasos yordamida Darg‘om kanalidan olinib, quvur orqali G‘ijduvon kanaliga, undan ariqlarda uchta qishloqqa yetkazib kelingan. Biroq, Quyiqishloq va Jarqishloq dehqon hamda fermerlarining suv quvurini teshib tashlashi natijasida bu yilgi yoz hisobidan Beshyog‘och, Mo‘minobod va Fayziobod qishloqlariga suv yetib bormagan.
Vaholanki, bu quvurdagi suv yuqoriga chiqqach, Jarqishloq va Quyiqishloqning bir qismiga qaytib tushib keladi. Ma’lum bo‘lishicha, qishloqdagi dehqon va fermerlar bunga qanoat qilmay yuqoridagi qo‘shnilarni suvsiz qoldirgan.

— Quyiqishloq fermer va dehqonlari o‘zboshimchalik bilan quvurni har joyidan teshib olishgan, vaholanki, ular uchun alohida nasos ishlab turadi, — deydi G‘ijduvon kanali bosh suv nazoratchisi Qodir Xoliqov. — Biz mazkur vaziyat yuzasidan chora ko‘rishni so‘rab Urgut tumani prokuraturasiga murojaat qilganimizda, ular kelib vaziyatni o‘rgandi, biroq hamon hech qanday natija yo‘q. Biz o‘zimiz payvandlovchi yollab quvurni yamashga urindik. Biroq, Jarqishloq va Quyiqishloq aholisi janjal qilganidan keyin payvandlovchi ham ishini davom ettirishga qo‘rqdi. Prokuratura xodimlari o‘zboshimchalik bilan quvurni teshganlarni jarimaga tortsa, balki ular boshqa bu ishni takrorlashmasmidi, chunki biz yamasak, kechasi aholi yana hammasini buzib ketyapti.

Chindan beshyog‘ochliklar quvur yoqalab teshiklarni pana, taxta va yog‘och bo‘laklari bilan yopib chiqqan. Bir-ikki kun suv manziliga yetib borgan, biroq keyinroq panalar yana olib tashlangan.

Beshyog‘och va nasosdan suv oluvchi mahallalar fuqarolari 29-iyul kuni viloyat hokimligiga borib yordam so‘ragan.
Beshyog‘ochliklarning aytishicha, viloyat hokimligi suv xo‘jaligi bo‘limi xodimi qo‘ng‘iroq qilib, mavjud vaziyat haqida savollar bergan, biroq hozircha vaziyat o‘zgarmagan.